**ПИТАЊА И ПРЕДЛОЗИ на Трибини „Унапређење услова за обављање апотекарске делатности, 29.05.2025., Хотел „Србија“, Београд**

**МОЛБА:**

* Молба да се на сајт постави презентација са трибине.

Презентација са трибине постављена је на сајту 30.05.2025. у делу Вести. Линк <https://www.farmkom.rs/vesti/farmaceutska-komora-tribina>

**ПИТАЊА:**

* Како ћемо олакшати рад инспекцији о провери поштовања закона о присуству фармацеута у смени (пре дигитализације)? Број сати ограничити и излоговати фармацеута у случају прекорачења броја сати (може се контролисати само издавање Е-Rp али не и продаја лекова на А, А1 и Негативне листе; Узети у обзир и то да апотеке које дежурају (викенд и ноћ) морају имати више од 2 фармацеута и у приватном и у државном сектору.
* Шта предузимате у вези великог мањка лиценцираних фармацеута у апотекама? Да ли радите на томе да те апотеке буду трајно затворене?

**Одговор:** На основу Анализе о испуњености услова по питању кадра у апотекарским установама и предлога мера коју је Управни одбор Фармацеутске коморе Србије једногласно усвојио на седници одржаној 18.06.2025. године, Фармацеутска комора Србије ће у наредном периоду спровести активности које примарно обухватају слање захтева за инспекцијски надзор Министарству здравља (МЗ) и РФЗО у случају неиспуњавања услова по питању кадра, у складу са доступним подацима, по дефинисаним критеријумима. Фармацеутска комора Србије ће захтевати да уколико именовани орган утврди да је пријава неоснована, односно да у наведеној апотекарској установи раде дипломирани фармацеути/магистри фармације који Комори нису доставили захтев за промену података у законском року од 30 дана (промена послодавца), пријаву сматрају захтевом за покретање прекршајног поступка пред надлежним судом према истоименим дипломираним фармацеутима/магистрима фармације. Фармацеутска комора Србије ће на првој наредној седници Управног одбора и Скупштине разматрати предлог за наплату накнаде у случају да захтев за промену података није достављен у законском року од 30 дана.

* На који начин ће бити дефинисано пружање фармацеутске здравствене заштите, ако се уведе могућност продаје лекова on-line: кроз који закон/правилник; које ће бити основне ставке којима би се дефинисала обавеза пружања минимума ФЗЗ без обзира на жељу/питање пацијента/корисника?

**Одговор:** Фармацеутска комора Србије је упозната и прати законску регулативу у земљама Европске уније којом се уређује on-line продаја лекова. У случају захтева за дефинисање ове области у Србији неопходне су измене пре свега закона којим се уређује област лекова и медицинских средстава, закона којим се уређује систем здравствене заштите и пратећих подзаконских аката. Фармацеутска комора Србије би свој предлог дефинисала на најбољим праксама европских земаља, кроз трансапрентан поступак јавне расправе у који би били укључени сви њени чланови.

* Коментар на одлуку Европског суда правде у предмету C-517/23 да ли може ово тумачење код нас да се примени?

**Одговор:** Пресуда Европског суда правде у предмету C-517/23 потврђује да државе чланице Европске уније имају одређени степен дискреције у регулисању оглашавања лекова који се издају на рецепт. Иако могу дозволити попусте и фиксне исплате, могу такође забранити друге облике промотивних активности, посебно ваучере за куповину других производа и награде чија тачна вредност није унапред одређена. Ова одлука има утицај на регулисање оглашавања лекова у државама чланицама ЕУ.

У Републици Србији оглашавања лекова регулисано је законом којим се уређује област лекова и медицинских средстава, законом којим се уређује систем здравствене заштите и пратећим подзаконским актима.

* На који начин ћемо се борити за измену/усвајање новог Закона о апотекарској делатности?

**Одговор:** Скупштина Фармацеутске коморе Србије усвојила је јуна 2016. године предлог Нацрта Закона о апотекарској делатности и исти проследила Министарству здравља на даљу надлежност. Новембра 2016. године министар здравља је формирао Посебну радну групу за израду Нацрта Закона о апотекарској делатности. Министарство здравља у поступку припреме Нацрта Закона о апотекарској делатности спроводи јавну расправу о нацрту овог закона у периоду од 13. јануара 2017. године до 02. фебруара 2017. године. Након објављивања извештаја о спроведеној јавној расправи, Нацрт Закона о апотекарској делатности је повучен из даље процедуре. Поједини предлози из Нацрт Закона о апотекарској делатности су имплементирани у нови Закон о здравственој заштити који је усвојен априла 2019. године. За доношење Закона о апотекарској делатности потребно је поновно покретање иницијативе пред надлежним институцијама.

* Када ће бити усвојено да се и апотеке у приватном сектору укључе у План мреже апотека?

**Одговор:** За укључивање апотека из приватног сектора у План мреже неопходне су измене и допуне Закона о здравственој заштити и пратећих подзаконских аката, односно дефинисање јединствене Мреже апотека на територији Републике Србије. Потребно је поновно покретање иницијативе пред надлежним институцијама.

* Који су критеријуми успостављени за одабир апотека које ће бити подвргнуте редовном годишњем спољном стручном надзору. Другим речима да ли су равномерно овим надзором обухваћене и апотеке у руралним деловима Републике Србије?

**Одговор:** У наставку су наведени критеријуми за избор апотека које ће бити предмет редовне споњне провере квалитета стручног рада, а који се примењују на свим огранцима Коморе:

* Апотеке које нису биле у надзору предходне године
* Апотека приватна пракса
* Апотеке из државног сектора
* Апотеке из великих апотекарских установа (ланци)
* Апотеке из малих апотекарских установа
* Апотеке које имају магистралну лабораторију (мин. 1 апотека)
* Болничке апотеке (мин. 1 апотека)
* Апотеке у Домовима здравља (мин. 1 апотека)

Предлог за 2025. годину који је Фармацеутска комора Србије доставила министру здравља на даљу надлежност, обухвата 100 апотека у 47 градова/места од којих 8 апотека спада у рурална подручја.

**ПРЕДЛОЗИ СА ТРИБИНЕ:**

* Повећати казнене одредбе и олакшати рад инспекторима.
* Интензивно радити на увођењу још фармацеутских услуга у апотекама.
* Послати Управном одбору РФЗО предлог за укидање ЦЈН за апотеке из Плана мреже. Обратити се и Управни за јавне набавке.
* Изменити Закон да лекови који се издају на Rp не буду третирани као роба широке поторшње и тако неће бити предмет Закона о заштити конкуренције.
* Уредити План мреже – растојање између апотка.
* Е-умрежавање и контрола присуства фармацеута у апотекама кроз е-рецепт.
* Смањити број апотека.
* Наћи начин да се не признају дипломе из Бијељине.
* Ограничити отварање апотека.
* Ограничити власничку структуру (ко може да буде власник апотека).
* Лек који има режим издавања на Rp не треба третирати као трговинску робу која подлеже Закону о тржишној конкуренцији.
* Вратити стару шифу делатности апотеке, а не као сад трговина на мало.
* Законски ограничити да на одређеној територији једно правно лице (пре свега ланац апотека) има већи број апотека.
* Изузетно је важно да се недостатак магистара фармације не надокнади „хиперпродукцијом“ дипломираних фармацеутских факултета (пре свега оних факултета на које ФКС већ има притужбе на квалитет кадра).
* Потребно је да се дефинише шта може да се нађе у апотеци. Забранити продају играчака и детерџената у апотеци.